Yir 9
1
Ɣän cua̱ go̱r ni mi wi̱cdä
ɛ pul pi̱i̱ni,
kä wäŋkä ce̱tkɛ nikɛ waŋ
pi̱i̱ni kɛ mer,
ɣän dëë wiee kɛ wäär kɛnɛ cäŋ däär
kɛ kui̱ nɛɛnikä tin ca näk!
2
Kä ɣän cua̱ go̱r ni mi ta̱a̱ kɛ
gua̱a̱th cieŋä rɛy dɔaar
ciëŋ mi la ja̱a̱l duɔ̱p a ni̱n thi̱n,
ɣän dëë nɛɛkä ba̱ny piny
dëë jiɛɛn kä kɛ!
Kɛ ɣöö kɛn diaal nɛy ti dhööm,
kɛ buɔ̱n nɛɛni ti thil ŋa̱th.
3
Kɛ nɛy ti ce̱t lɛpdiɛn nikɛ bäär
yor kɛn ni rieet kacä,
ti thilɛ thuɔ̱k mi te thi̱n
cikɛ rɔ̱ jak kä bum muun,
kɛ ɣöö pa̱lkɛ mi jiääk kɛ mi jiääk
kä /ci kɛn ɣä ŋäc,
ruac ni ɣän Kuoth Nhial.
4
Ɛ ramɔ tiit määthdɛ,
kä ɛ raan /ci däman ŋäth,
kɛ ɣöö dämani nath kɛ ji̱ mɛɛtkä,
kä määth ran latdɛ
ti jiäk kɛ kui̱du.
5
Mɛɛt ram ɔ määthdɛ,
thilɛ ram mi lat thuɔ̱k,
cikɛ rɔ̱ ŋi̱eec kɛ lat kacä,
kä cuuc kɛn ni rɔ̱ɔ̱diɛn
kɛ lätni dueeri.
6
Kä kɛn guɔ̱ɔ̱rkɛ mi jiäk kɛ mi
jiääk kä guɔ̱ɔ̱rkɛ kac
kɛ kac mi dɔ̱ŋ,
ɛ lo̱k kɛn ɣöö ba ɣä liŋ,
ruac ni ɣän Kuoth Nhial.
7
Kɛ kui̱c ɛmɔ, cu Kuoth Nhial in
la Ruey Ɣɔaa nɛmɛ lar i̱,
“Nɛnɛ, ɣän bä kɛ ɣɔ̱n kɛ lëy
ce̱tnikɛ min la raan
yiëëth a lɛɛy,
kä ɛŋu mi dɔ̱ŋ mi dëë la̱t
kɛ kui̱ dui̱rä nɛɛnikä?
8
Lɛpdiɛn ce̱tdɛ nikɛ bäär mi moth
lat kɛn ni ka̱a̱cni,
ruac kɛ agɔaa kɛ ji̱ thieekädiɛn,
kä jɛn caarɛ ni ɣöö bɛ
jɛ mak kɛ lɔcdɛ.
9
Ɣän ɛ /cä kɛ bi ku duäc
kɛ kui̱ kä ti̱ti̱?
Ɛ /cä rɔ bi ku col kä do̱r
mi ce̱tkɛ ɛ nɛ?
Ruac ni ɣän Kuoth Nhial.
10
“Kä ɣän Yir-mɛ-yaa bä wiee
kɛ kui̱ päämni,
kä bä pa̱r kɛ kui̱ wal dɔaar,
kɛ ɣöö cikɛ duɔ̱p kä thilɛ ram
mi ret kɛ kɛ,
kä thilɛ jɔw yaaŋ
mi dëë liŋ thi̱n,
ci diit nhial rɔ̱ bar kä
ci ley dɔaar jiɛɛn.
11
Kä ɣän Kuoth Nhial bä
Jɛ-ru-tha-lɛm jak kä
di̱r jiäkni
kɛnɛ ciëŋ guɔɔri,
kä bä wi̱i̱ Juda jak kä day
a thil ram mi bi cieŋ thi̱n.”
12
Kä ɛŋa mi pɛl mi dee nɛmɛ wä lɔcdɛ? Ɛŋa ci Kuoth Nhial ruac kɛ jɛ mɔ, min dee jɛ ben lat? Ɛŋu mi däk wec a cɛ te ni baaŋ ce̱tnikɛ därdɔaar a thilɛ ram mi dee rët kɛ jɛ? 
13
Kä cu Kuoth Nhial wee i̱, “Ɛ ɣöö ca ŋuɔ̱tkä ba̱ny piny kɛn tëë cä ka̱m kɛ, kä /ka̱n ruacdä luɔ̱th, kä /ka̱n la̱t ni luëëkä, 
14
cu kɛ la̱t ni cär lɔacdiɛn, kä cukɛ guɔ̱ɔ̱r ni kuth Baal ce̱tnikɛ mëë ca nyuɔ̱thkɛ ɛ gua̱ni. 
15
Kɛ kui̱ ɛmɔ cu Kuoth Nhial in la Ruey Ɣɔaa min la Kuoth I-thɛ-rɛl ruac, ɛn ɣöö nɛnɛ, ɣän bä kɛn nɛy ti̱ti̱ mi̱eeth kɛ kɔ̱a̱m kä bä kɛ ka̱m pi̱w lueŋä ti ba math. 
16
Kä bä kɛ riaw rɛy dööri ti kui̱c kɛn kɛ kä kui̱c gua̱ni kɛ, kä bä rɛm jäk kä kɔɔriɛn amäni mi cä kɛ thuk.”
Thiec ji̱ Jɛ-ru-tha-lɛm kɛ luääk
17
Kä cu Kuoth Nhial in la
Ruey Ɣɔaa wëë i̱,
“Car nɛmɛ, kä cɔl män tin la wiee
kɛ pa̱r kɛ runwaŋ,
cɔl män tin ŋa̱ckɛ lul pärä.
18
Akɛ bëë kɛ pɛ̈th bikɛ ben pa̱r
kɛ kui̱dan,
amäni mi ci wäŋkɔn thia̱a̱ŋ kɛ mer
a bi jio̱mkɔn lua̱a̱ny kɛ mer.
19
Kä cua jɔw mi di̱i̱t liŋ
kä Dha-yɔn wëë i̱,
‘Cakɔ da̱k!
Kä cakɔ ga̱a̱c ɛlɔ̱ŋ,
kä cakɔ munda ba̱ny piny
kɛ ɣöö ci ti̱ec kɔ da̱k.’ ”
20
Kä täämɛ lö män,
liɛŋɛ ruac Kuɔth Nhial,
kä lɛ̈pɛ ji̱thkun kɛ rieetkɛ,
ŋi̱eecɛ nyieekun kɛ wiee
kä ŋi̱eecɛ ramɔ kɛ pa̱r.
21
Kɛ ɣöö lia̱a̱ cɛ cop kä kɔn,
cɛ ben ni rɛy duëlikɔn,
näkɛ gaat rɛy duɔ̱pni,
kä näkɛ ŋuɛ̈tni rɛy wi̱i̱ni.
22
Kä cu Kuoth Nhial wee i̱,
“Lat ti̱ti̱ i̱, ‘Bi ri̱ŋ nɛɛni tin
ci li̱w te piny
ce̱tnikɛ kuaar rɛy kakä,
bikɛ ce̱tnikɛ bɛl ti ca ŋɛ̈r piny
thilɛ ram mi bi kɛ ma̱a̱t.’ ”
23
Kä cu Kuoth Nhial wee i̱, “Ɛ ram mi pɛl pɛl /ci rɔ liak kɛ pɛlɛ, kä ɛ ram mi bum /ci rɔ liak kɛ buɔ̱mdɛ, kä ɛ ram mi riäŋ riäŋ /ci rɔ liak kɛ ria̱ŋdɛ. 
24
Kä ram mi liak rɔ, a rɔ liakɛ kɛ nɛmɛ, ɛ rɔ liakɛ kɛ ɣöö cɛ ɣä ŋa̱c, ɛn ɣöö ɛ jɛn ɣän Kuoth Nhial min tekɛ nhök mi thil pek, kɛ thuɔ̱k kɛnɛ cuŋ wi̱i̱ muɔ̱ɔ̱n. Kɛ ɣöö kɛn ti̱ti̱ nhɔakä kɛ, ruac ni ɣän Kuoth Nhial.”
25
Kä cu Kuoth Nhial wee i̱, “Ci ni̱n tin bä nɛy diaal tin rɔamkɛ ni ŋuɔ̱t, kä /ca mat ruacdä tit duäc thi̱n. 
26
Ji̱ I-jëp, kɛ ji̱ Juda kɛ ji̱ Ɛ-pa-rim kɛ ji̱ Am-on kɛnɛ ji̱ Mo-ab, kɛ nɛy diaal tin cieŋ däär dɔaar kɛnɛ gua̱th tin na̱n, kɛ ɣöö kɛn döör ti̱ti̱ diaal /ca mat ruacdä tit, amäni ji̱ I-thɛ-rɛl diaal /ca lät ni ɣä ikä.”
